Ehdotus NEUVOSTON PÄÄTÖS julkaistujen teosten saatavuuden helpottamisesta sokeiden, heikkonäköisten tai muulla tavoin lukemisesteisten hyväksi koskevan Marrakeshin sopimuksen allekirjoittamisesta Euroopan unionin puolesta /* COM/2013/0926 final - 2013/0444 (NLE) */





PERUSTELUT 1. EHDOTUKSEN TAUSTA Sokeilla, heikkonäköisillä tai muulla tavoin lukemisesteisillä on oltava sama oikeus saada käyttöönsä kirjoja ja painettua materiaalia kuin normaalinäköisillä, jotta he voivat osallistua yhteiskuntaan täysimittaisesti ja tosiasiallisesti. Maailman terveysjärjestö arvioi, että maailmassa on 285 miljoonaa näkövammaista: 39 miljoonaa sokeaa ja 246 miljoonaa heikkonäköistä[1]. Maailman sokeain unionin mukaan Euroopassa vain 5 prosenttia kaikista julkaistuista kirjoista on saatavilla näkövammaisille soveltuvassa muodossa ja kehitysmaissa, joissa asuu noin 90 prosenttia maailman näkövammaisista, vastaava luku on vain 1 prosentti[2]. Esteettömässä muodossa olevien kirjojen valmistuksesta ja jakelusta vastaavat nykyään pääsääntöisesti kansallisen tason erikoistuneet tahot, esimerkiksi sokeain kirjastot, joko lisenssien tai tekijänoikeuteen sovellettujen rajoitusten tai poikkeusten perusteella. Näiden kirjajäljennösten valmistaminen aiheuttaa kuitenkin päällekkäistä työtä jopa samankielisissä maissa, koska kansainvälisellä tasolla ei ole sovittu oikeuskehyksestä, jolla säänneltäisiin rajoituksen tai poikkeuksen perusteella valmistettujen esteettömässä muodossa olevien jäljennösten vaihtoa yli kansallisten rajojen. Tämä on ongelma, koska esteettömässä muodossa olevien jäljennösten tuotantokustannukset ovat korkeat ja koska sokeita palvelevien tahojen resurssit ovat rajalliset. Tammikuusta 2011 alkaen Euroopan unionia on sitonut vammaisten henkilöiden oikeuksista tehty Yhdistyneiden Kansakuntien yleissopimus, joka sisältää tiedonsaantioikeuden (21 artikla) ja vammaisten oikeuden osallistua kulttuurielämään yhdenvertaisesti muiden kanssa (30 artikla). Yleissopimuksesta on tullut erottamaton osa EU:n oikeusjärjestystä. Yleissopimuksen sopimuspuolina on 25 jäsenvaltiota ja kolme maata viimeistelee parhaillaan ratifiointia. Vuonna 2009 Maailman henkisen omaisuuden järjestössä (WIPO) aloitettiin neuvottelut mahdollisesta kansainvälisestä sopimuksesta, jolla otetaan käyttöön tekijänoikeuteen sovellettavia rajoituksia ja poikkeuksia sokeiden, heikkonäköisten tai muulla tavoin lukemisesteisten hyväksi. Tavoitteena on helpottaa esteettömässä muodossa olevien jäljennösten vaihtoa kansallisten rajojen yli. Neuvosto hyväksyi 26. marraskuuta 2012 päätöksen, jolla komissio valtuutettiin osallistumaan näihin neuvotteluihin Euroopan unionin puolesta[3]. WIPOssa käydyt neuvottelut saatiin onnistuneesti päätökseen diplomaattikokouksessa Marrakechissa 17.–28. kesäkuuta 2013. Kokouksessa hyväksyttiin Marrakeshin sopimus julkaistujen teosten saatavuuden helpottamisesta sokeiden, heikkonäköisten tai muulla tavoin lukemisesteisten hyväksi, jäljempänä ’sopimus’, 27. kesäkuuta 2013. Sopimuksessa vahvistetaan kansainväliset säännöt, joilla varmistetaan, että kansallisella tasolla otetaan käyttöön tekijänoikeuteen sovellettavia rajoituksia tai poikkeuksia sokeiden, heikkonäköisten tai muulla tavoin lukemisesteisten hyväksi. Sopimuksella mahdollistetaan myös sellaisten julkaistujen teosten esteettömässä muodossa olevien jäljennösten vaihto yli kansallisten rajojen, jotka on valmistettu tekijänoikeuteen sovelletun rajoituksen tai poikkeuksen perusteella sopimuspuolen alueella. Tällä ehdotuksella neuvoston päätökseksi komissio pyytää neuvostolta lupaa allekirjoittaa sopimus Euroopan unionin puolesta sillä varauksella, että sopimus tehdään myöhemmin. 2. EHDOTUKSEN OIKEUDELLINEN SISÄLTÖ Sopimuksen edunsaajina ovat sokeat, heikkonäköiset, havaitsemis- tai lukemisesteiset tai sellaiset henkilöt, jotka fyysisen vamman vuoksi eivät kykene pitämään tai käsittelemään kirjaa taikka kohdistamaan tai siirtämään silmiään tavanomaisen lukemisen edellyttämällä tavalla. Sopimus velvoittaa sopimuspuolet ottamaan kansallisessa tekijänoikeuslainsäädännössään käyttöön rajoituksen tai poikkeuksen, jota sovelletaan valmistamisoikeuteen, levitysoikeuteen ja oikeuteen yleisön saataville saattamiseen, jotta edunsaajat saavat teokset helpommin saatavilleen esteettömässä muodossa.[4] Sopimuspuolet voivat päättää rajoittaa näiden rajoitusten tai poikkeusten soveltamisen tapauksiin, joissa esteettömässä muodossa olevia jäljennöksiä ei ole edunsaajien alueella kaupallisesti saatavilla kohtuullisin ehdoin. Tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa annetun direktiivin 2001/29/EY[5] 5 artiklan 3 kohdan b alakohdassa säädetään jo vapaaehtoisen rajoituksen tai poikkeuksen soveltamisesta näihin oikeuksiin sellaisen käytön osalta, joka tapahtuu vammaisten henkilöiden hyödyksi, liittyy suoraan vammaisuuteen ja on luonteeltaan ei-kaupallista, siinä laajuudessa kuin kyseinen vamma tätä vaatii. Sopimuksesta poiketen direktiivin 2001/29/EY 5 artiklan 3 kohdan b alakohdan soveltaminen ei rajoitu tiettyyn vammaan. Lisäksi jäsenvaltiot voivat päättää itse, haluavatko ne soveltaa tätä rajoitusta tai poikkeusta. On kuitenkin vakiintunut oikeuskäytäntö, että jäsenvaltioiden on käytettävä harkintavaltaansa direktiivin 2001/29/EY 5 artiklan nojalla sovellettavien rajoitusten ja poikkeusten suhteen EU:n lainsäädännön asettamissa rajoissa[6]. Sopimuksessa määritellään ’teos’ kirjallisten ja taiteellisten teosten suojaamista koskevan Bernin yleissopimuksen, jäljempänä ’Bernin yleissopimus’, 2 artiklan 1 kohdan mukaisesti kirjalliseksi ja taiteelliseksi teokseksi, joka on tekstin, merkkijärjestelmän ja/tai siihen liittyvän kuvituksen muodossa, riippumatta siitä, onko se julkaistu tai muulla tavoin saatettu julkiseksi viestimissä. Sopimuksessa täsmennetään lisäksi, että tämä määritelmä kattaa myös äänikirjat. ’Esteettömässä muodossa olevalla jäljennöksellä’ tarkoitetaan jäljennöstä, joka on saatavilla jollakin muulla tavalla ja jossakin muussa muodossa kuin alun perin julkaistu teos ja jonka ansiosta teos on yhtä helposti edunsaajien käytettävissä kuin se olisi normaalinäköisten käytettävissä. Esteettömässä muodossa olevaa jäljennöstä saavat käyttää yksinomaan edunsaajat, ja sen on oltava alkuperäisen teoksen mukainen. Tekijänoikeuteen sovelletun rajoituksen tai poikkeuksen perusteella valmistettujen esteettömässä muodossa olevien jäljennösten vientiä voivat harjoittaa ’toimivaltaiset tahot’, joilla tarkoitetaan valtion laitoksia tai muita organisaatioita, jotka tarjoavat sokeille, heikkonäköisille tai muulla tavoin lukemisesteisille palveluja koulutuksen, opettajakoulutuksen, yksilöllisesti mukautetun lukemisen tai tiedonsaannin alalla voittoa tavoittelemattomalta pohjalta. Nämä tahot saavat levittää esteettömässä muodossa olevia jäljennöksiä ainoastaan edunsaajille, niiden on estettävä luvattomien jäljennösten valmistus, levitys ja saataville saattaminen sekä käsiteltävä jäljennöksiä asianmukaisella huolellisuudella ja pidettävä niistä kirjaa. Sopimuspuolet voivat sallia esteettömässä muodossa olevien jäljennösten viennin ainoastaan, jos ne varmistavat, että rajoituksiin tai poikkeuksiin, joita sovelletaan valmistamisoikeuteen, levitysoikeuteen ja oikeuteen yleisön saataville saattamiseen, sovelletaan ”kolmivaiheista testiä”. Tällöin tarkistetaan, että sopimuspuoli on itse WIPOn tekijänoikeussopimuksen sopimuspuoli tai huolehtii muulla tavoin siitä, että asianomaisten rajoitusten tai poikkeusten soveltaminen rajoitetaan tiettyihin erityistapauksiin, jotka eivät ole ristiriidassa teoksen tavanomaisen hyödyntämisen kanssa eivätkä kohtuuttomasti vahingoita oikeudenhaltijan oikeutettuja etuja. Sopimuksen mukaan sopimuspuolen, joka sallii edunsaajan tai toimivaltaisen tahon tehdä teoksesta esteettömässä muodossa olevan jäljennöksen, olisi myös sallittava tällaisten jäljennösten tuonti. Sopimuspuolet ovat tarvittaessa velvollisia toteuttamaan asianmukaiset toimenpiteet sen varmistamiseksi, että silloin, kun sopimuspuolet säätävät riittävästä oikeudellisesta suojasta ja tehokkaista oikeussuojakeinoista, joilla torjutaan tehokkaiden teknisten toimenpiteiden kiertämistä, tällainen oikeudellinen suoja ei estä edunsaajia hyödyntämästä sopimuksessa määrättyjä rajoituksia ja poikkeuksia. Vastaava velvoite on jo vahvistettu direktiivin 2001/29/EY 6 artiklan 4 kohdassa. Lisäksi sopimuksessa vaaditaan sopimuspuolia suojelemaan edunsaajien yksityisyyttä ja tekemään yhteistyötä, jotta voidaan helpottaa esteettömässä muodossa olevien jäljennösten vaihtoa yli kansallisten rajojen. WIPO aikoo perustaa tietoportaalin, jonka kautta toimivaltaiset tahot saavat toistensa yhteystiedot. Lisäksi sopimus kannustaa toimivaltaisia tahoja antamaan tietoa strategioistaan ja toimintatavoistaan niille, joita asia koskee, ja suurelle yleisölle. Sopimuksessa vahvistetaan, että sopimuspuolet voivat valita vapaasti, mikä on tarkoituksenmukainen keino sisällyttää sopimus niiden omiin oikeusjärjestelmiin ja omaan oikeuskäytäntöön. Niiden on kuitenkin noudatettava voimassa olevia kansainvälisiä velvoitteita, joista määrätään Bernin yleissopimuksessa, teollis- ja tekijänoikeuksien kauppaan liittyvistä näkökohdista tehdyssä sopimuksessa sekä WIPOn tekijänoikeussopimuksessa. Sopimuksessa tunnustetaan sopimuspuolten mahdollisuus ylläpitää tai ottaa käyttöön sopimuksen soveltamisalan ulkopuolisia rajoituksia ja poikkeuksia edunsaajien ja muiden vammaisten hyväksi. Sopimuksen 13–22 artikla sisältää hallinnollisia ja menettelyllisiä määräyksiä, jotka ovat hyvin samanlaisia kuin 24. kesäkuuta 2012 hyväksytyn audiovisuaalisia esityksiä koskevan Pekingin sopimuksen määräykset. Sopimus tulee voimaan, kun 20 sopimuspuolta on ratifioinut sen. Euroopan unioni voi liittyä sopimukseen, koska se on antanut Marrakeshin diplomaattikokouksessa lausuman siitä, että sillä on sopimuksen kattamilla aloilla toimivaltaa ja omaa lainsäädäntöä, joka sitoo sen kaikkia jäsenvaltioita, ja että se on sisäisten menettelyjensä mukaisesti valtuutettu asianmukaisesti liittymään sopimukseen. Euroopan unioni allekirjoitti diplomaattikokouksen päätösasiakirjan 28. kesäkuuta 2013. Sopimus on avoinna allekirjoittamista varten kaikille osapuolille, joilla on kelpoisuus liittyä sopimukseen, vuoden ajan sen hyväksymisestä. Komissio on tyytyväinen neuvottelujen tuloksiin ja pyytää neuvostoa antamaan valtuudet allekirjoittaa Euroopan unionin puolesta Marrakeshin sopimus julkaistujen teosten saatavuuden helpottamisesta sokeiden, heikkonäköisten tai muulla tavoin lukemisesteisten hyväksi. Kun otetaan huomioon sopimuksen kohde, neuvoston päätöksen olisi perustuttava Euroopan unionin toiminnasta tehdyn sopimuksen 114 ja 207 artiklaan sekä 218 artiklan 5 kohtaan, 2013/0444 (NLE) Ehdotus NEUVOSTON PÄÄTÖS julkaistujen teosten saatavuuden helpottamisesta sokeiden, heikkonäköisten tai muulla tavoin lukemisesteisten hyväksi koskevan Marrakeshin sopimuksen allekirjoittamisesta Euroopan unionin puolesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 114 ja 207 artiklan yhdessä sen 218 artiklan 5 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Yhdistyneiden Kansakuntien yleissopimus vammaisten henkilöiden oikeuksista on sitonut Euroopan unionia 22 päivästä tammikuuta 2011 alkaen; sen määräyksistä on tullut erottamaton osa Euroopan unionin oikeusjärjestystä[7]. (2) Marraskuun 26 päivänä 2012 neuvosto valtuutti komission neuvottelemaan Euroopan unionin puolesta kansainvälisen sopimuksen julkaistujen teosten saatavuuden parantamisesta lukemisesteisten hyväksi. (3) Neuvottelut saatettiin menestyksekkäästi päätökseen Marrakeshissa 17–28 päivänä kesäkuuta 2013 pidetyssä diplomaattikokouksessa, ja Marrakeshin sopimus julkaistujen teosten saatavuuden helpottamisesta sokeiden, heikkonäköisten tai muulla tavoin lukemisesteisten hyväksi, jäljempänä ’sopimus’, hyväksyttiin 27 päivänä kesäkuuta 2013. (4) Sopimuksessa vahvistetaan joukko kansainvälisiä sääntöjä, joilla varmistetaan, että tekijänoikeutta rajoitetaan tai siihen sovelletaan poikkeuksia kansallisella tasolla sokeiden, heikkonäköisten tai muulla tavoin lukemisesteisten hyväksi, ja mahdollistetaan julkaistujen teosten sellaisten esteettömien jäljennösten vaihto yli kansallisten rajojen, jotka on tehty soveltamalla tekijänoikeuteen rajoituksia tai poikkeuksia. (5) Sopimus on vuoden ajan sen hyväksymisestä avoinna allekirjoittamista varten niille, jotka täyttävät sopimukseen liittymisen ehdot. Sopimus olisi allekirjoitettava Euroopan unionin puolesta sillä varauksella, että sopimus tehdään myöhemmin, ON HYVÄKSYNYT TÄMÄN PÄÄTÖKSEN: 1 artikla Hyväksytään julkaistujen teosten saatavuuden helpottamisesta sokeiden, heikkonäköisten tai muulla tavoin lukemisesteisten hyväksi koskevan Marrakeshin sopimuksen allekirjoittaminen unionin puolesta sillä varauksella, että mainittu sopimus tehdään myöhemmin. 2 artikla Neuvoston pääsihteeristö laatii täysivaltaisuutta osoittavan valtakirjan, jossa Euroopan komission nimeämä henkilö/nimeämät henkilöt valtuutetaan allekirjoittamaan sopimus sillä varauksella, että sopimuksen tekeminen saatetaan päätökseen. 3 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] Fact sheet No. 282, kesäkuu 2012; http://www.who.int [2] http://www.worldblindunion.org [3] Neuvoston päätös EU:n osallistumisesta neuvotteluihin kansainvälisen sopimuksen tekemiseksi Maailman henkisen omaisuuden järjestössä kirjojen saatavuuden parantamisesta lukemisesteisten henkilöiden hyväksi, 16259/12 EU RESTRICTED. [4] Sopimuspuolet voivat myös ottaa käyttöön rajoituksen tai poikkeuksen, jota sovelletaan julkisen esittämisen oikeuteen ja oheisen asiaa koskevan julkilausuman mukaisesti kääntämisoikeuteen Bernin yleissopimuksen sallimissa rajoissa. [5] EYVL L 167, 22.6.2001, s. 10–19. [6] Ks. esim. asia C-145/10, Eva Maria Painer, 104 kohta. [7] Neuvoston päätös 2010/48/EY, tehty 26 päivänä marraskuuta 2009, vammaisten henkilöiden oikeuksia koskevan Yhdistyneiden Kansakuntien yleissopimuksen tekemisestä Euroopan yhteisön puolesta. EUVL L 23, 27.1.2010, s. 35–61. LIITTEET ehdotukseen NEUVOSTON PÄÄTÖS julkaistujen teosten saatavuuden helpottamisesta sokeiden, heikkonäköisten tai muiden lukemisesteisten hyväksi koskevan Marrakeshin sopimuksen allekirjoittamisesta Euroopan unionin puolesta MARRAKESHIN SOPIMUS JULKAISTUJEN TEOSTEN SAATAVUUDEN HELPOTTAMISESTA SOKEIDEN, HEIKKONÄKÖISTEN TAI MUIDEN LUKEMISESTEISTEN HYVÄKSI Johdanto Sopimuspuolet, jotka palauttavat mieliin syrjimättömyyden, yhdenvertaisten mahdollisuuksien ja saatavuuden sekä täysimittaista ja tosiasiallista yhteiskuntaan osallistumista ja osallisuutta koskevat periaatteet, jotka on vahvistettu ihmisoikeuksien yleismaailmallisessa julistuksessa ja Yhdistyneiden Kansakuntien yleissopimuksessa vammaisten henkilöiden oikeuksista, ovat tietoisia ongelmista, jotka estävät heikkonäköisiä tai muulla tavoin lukemisesteisiä kehittämästä itseään täysimittaisesti ja rajoittavat heidän sananvapauttaan, mukaan lukien vapaus hakea, vastaanottaa ja levittää kaikenlaisia tietoja ja ajatuksia yhdenvertaisesti muiden kanssa minkä tahansa heidän valitsemansa viestintämuodon välityksellä, sekä estävät heitä käyttämästä oikeuttaan koulutukseen ja mahdollisuuksia tehdä tutkimustyötä, korostavat, että tekijänoikeussuojalla on merkitystä luovaan kirjalliseen ja taiteelliseen työhön kannustavana ja siitä palkitsevana tekijänä ja että on tärkeää parantaa kaikkien ihmisten, myös heikkonäköisten ja muulla tavoin lukemisesteisten, mahdollisuuksia osallistua yhteiskunnan kulttuurielämään, nauttia taiteista ja olla osallisena tieteen edistyksessä ja siitä saatavissa hyödyissä, ovat tietoisia esteistä, joiden takia heikkonäköisten ja muulla tavoin lukemisesteisten on vaikea saada käyttöönsä julkaistuja teoksia yhdenvertaisten mahdollisuuksien periaatteen mukaisesti yhteiskunnassa, sekä tarpeesta lisätä esteettömässä muodossa olevien teosten lukumäärää ja parantaa tällaisten teosten levittämistä, ottavat huomioon, että valtaosa näkövammaisista tai muulla tavoin lukemisesteisistä asuu kehitysmaissa ja vähiten kehittyneissä maissa, tunnustavat, että vaikka kansallisissa tekijänoikeuslaeissa onkin eroja, uusien tieto- ja viestintäteknologioiden myönteisiä vaikutuksia heikkonäköisten tai muulla tavoin lukemisesteisten elämään voidaan vahvistaa parantamalla kansainvälistä oikeuskehystä, tunnustavat, että monet jäsenvaltiot ovat ottaneet käyttöön rajoituksia ja poikkeuksia kansallisessa tekijänoikeuslainsäädännössään heikkonäköisten tai muulla tavoin lukemisesteisten hyväksi, mutta esteettömässä muodossa olevia teosten jäljennöksiä ei kuitenkaan edelleenkään ole riittävästi tällaisten henkilöiden saatavilla, jäsenvaltioiden pyrkimykset saattaa niitä heidän saatavilleen edellyttävät huomattavia resursseja ja puutteelliset mahdollisuudet vaihtaa esteettömässä muodossa olevia jäljennöksiä yli kansallisten rajojen ovat johtaneet päällekkäiseen työhön, tunnustavat sekä oikeudenhaltijoiden aseman merkityksen saatettaessa heidän teoksiaan heikkonäköisten tai muulla tavoin lukemisesteisten saataville että asianmukaisten rajoitusten ja poikkeusten merkityksen saatettaessa teoksia tällaisten henkilöiden saataville, erityisesti, kun markkinat eivät kykene tarjoamaan tällaista saatavuutta, tunnustavat, että on tarpeen säilyttää tasapaino teosten tekijöiden oikeuksien tehokkaan suojelun ja suuren yleisön edun välillä, erityisesti kun on kyse koulutuksesta, tutkimuksesta ja tiedonsaannista, ja että tällaisen tasapainon pohjalta on helpotettava teosten tosiasiallista ja oikea-aikaista saatavuutta heikkonäköisten tai muulla tavoin lukemisesteisten hyväksi, vahvistavat sopimuspuolten velvollisuudet, jotka perustuvat voimassa oleviin kansainvälisiin tekijänoikeussopimuksiin, ja sen kolmivaiheisen testin merkityksen ja joustavuuden, jota sovelletaan rajoituksiin ja poikkeuksiin, jotka vahvistetaan kirjallisten ja taiteellisten teosten suojaamisesta tehdyn Bernin yleissopimuksen 9 artiklan 2 kohdassa ja muissa kansainvälisissä välineissä, palauttavat mieliin Maailman henkisen omaisuuden järjestön (WIPO) yleiskokouksen vuonna 2007 hyväksymien kehitysohjelman suositusten merkityksen pyrittäessä varmistamaan, että kehitysnäkökohdat ovat erottamaton osa järjestön työskentelyä, tunnustavat kansainvälisen tekijänoikeusjärjestelmän merkityksen ja haluavat yhdenmukaistaa rajoitukset ja poikkeukset, jotta voidaan helpottaa heikkonäköisten tai muulla tavoin lukemisesteisten mahdollisuuksia saada ja käyttää teoksia, ovat sopineet seuraavaa: 1 artikla – Suhde muihin yleissopimuksiin ja sopimuksiin Mikään tässä sopimuksessa ei vähennä velvoitteita, joita sopimuspuolilla on toisiaan kohtaan muiden sopimusten perusteella, eikä sopimuksella myöskään rajoiteta oikeuksia, joita sopimuspuolella on muiden sopimusten perusteella. 2 artikla – Määritelmät Tässä sopimuksessa tarkoitetaan a) ’teoksella’ kirjallisten ja taiteellisten teosten suojaamisesta tehdyn Bernin yleissopimuksen 2 artiklan 1 kohdassa tarkoitettua kirjallista ja taiteellista teosta, joka on tekstin, merkkijärjestelmän ja/tai siihen liittyvän kuvituksen muodossa, riippumatta siitä, onko se julkaistu tai muuten saatettu julkiseksi viestimissä[1]; b) ’esteettömässä muodossa olevalla jäljennöksellä’ teoksen jäljennöstä, joka on saatavilla jollakin muulla tavalla ja jossakin muussa muodossa siten, että edunsaaja voi käyttää teosta yhtä helposti ja vaivattomasti kuin henkilö, joka ei ole heikkonäköinen tai muulla tavoin lukemisesteinen. Esteettömässä muodossa olevaa jäljennöstä saavat käyttää ainoastaan edunsaajat, ja sen on oltava eheydeltään alkuperäisen teoksen mukainen ottaen asianmukaisesti huomioon tarvittavat muutokset, jotta teos voidaan saattaa saataville muussa muodossa, ja edunsaajien esteettömyystarpeet; c) ’valtuutetulla yhteisöllä’ yhteisöä, jonka valtio on valtuuttanut tai hyväksynyt tarjoamaan edunsaajille palveluja koulutuksen, opettajakoulutuksen, yksilöllisesti mukautetun lukemisen tai tiedonsaannin alalla voittoa tavoittelemattomalta pohjalta. Määritelmä kattaa myös valtion laitokset tai voittoa tavoittelemattomat järjestöt, jotka tarjoavat edunsaajille samoja palveluja osana pääasiallista toimintaansa tai institutionaalisia velvoitteitaan[2]. Valtuutettu yhteisö vahvistaa omat menettelytapansa ja noudattaa niitä i) varmistaakseen, että henkilöt, jotka käyttävät sen palveluja, ovat edunsaajia; ii) rajoittaakseen esteettömässä muodossa olevien jäljennösten levittämisen ja saataville saattamisen edunsaajiin ja/tai valtuutettuihin yhteisöihin; iii) estääkseen luvattomien jäljennösten valmistamisen, levittämisen ja saataville saattamisen; sekä iv) noudattaakseen asianmukaista huolellisuutta käsitellessään teosten jäljennöksiä ja pitääkseen teosten käsittelystä kirjaa kunnioittaen samalla edunsaajien yksityiselämää 8 artiklan mukaisesti. 3 artikla – Edunsaajat Edunsaaja on henkilö, a) joka on sokea; b) jolla on heikko näkö, havaintohäiriö tai lukemiseste, jota ei voida parantaa siten, että näkötoiminta saataisiin olennaisesti vastaamaan sellaisen henkilön näkötoimintaa, jolla tällaista rajoitetta tai vammaa ei ole, ja joka siksi ei kykene lukemaan painettuja teoksia yhtä helposti kuin henkilö, jolla tällaista rajoitetta tai vammaa ei ole; tai[3] c) joka ei fyysisen vamman vuoksi muutoin kykene pitämään tai käsittelemään kirjaa taikka kohdistamaan tai liikuttamaan silmiään siinä laajuudessa, jota lukeminen tavanomaisesti edellyttää; riippumatta mahdollisista muista vammoista. 4 artikla – Esteettömässä muodossa olevia jäljennöksiä koskevat rajoitukset ja poikkeukset kansallisessa lainsäädännössä 1. a) Sopimuspuolet säätävät kansallisessa tekijänoikeuslainsäädännössään rajoituksesta tai poikkeuksesta, jota sovelletaan valmistamisoikeuteen, levitysoikeuteen ja yleisön saataville saattamista koskevaan oikeuteen, joista säädetään WIPOn tekijänoikeussopimuksessa, jotta voidaan helpottaa teosten esteettömässä muodossa olevien jäljennösten saatavuutta edunsaajien hyväksi. Kansallisessa lainsäädännössä säädetyn rajoituksen tai poikkeuksen olisi mahdollistettava tarvittavat muutokset, jotta teos voidaan saattaa saataville muussa muodossa. b) Sopimuspuolet voivat myös säätää rajoituksesta tai poikkeuksesta, jota sovelletaan julkisen esittämisen oikeuteen, jotta voidaan helpottaa teosten saatavuutta edunsaajien hyväksi. 2. Sopimuspuoli voi täyttää 4 artiklan 1 kohdassa asetetut vaatimukset kaikkien siinä yksilöityjen oikeuksien osalta säätämällä kansallisessa tekijänoikeuslainsäädännössään seuraavasta rajoituksesta tai poikkeuksesta: a) valtuutetuilla yhteisöillä on ilman tekijänoikeuden oikeudenhaltijan lupaa oikeus tehdä teoksesta esteettömässä muodossa oleva jäljennös, vastaanottaa toiselta valtuutetulta yhteisöltä esteettömässä muodossa oleva jäljennös, toimittaa tällaisia jäljennöksiä edunsaajille millä tahansa tavalla, mukaan lukien muu kuin kaupallinen lainaaminen taikka langallinen tai langaton sähköinen viestintä, sekä toteuttaa kaikki välilliset toimet näiden tavoitteiden saavuttamiseksi, jos kaikki seuraavat edellytykset täyttyvät: i) valtuutetulla yhteisöllä, joka aikoo harjoittaa mainittua toimintaa, on lakisääteinen oikeus saada käyttöönsä kyseinen teos tai sen jäljennös; ii) teos muunnetaan esteettömässä muodossa olevaksi jäljennökseksi, missä yhteydessä voidaan soveltaa kaikkia välineitä, jotka ovat tarpeen tietojen selaamiseksi esteettömässä muodossa, mutta käyttöön ei kuitenkaan oteta muita muutoksia kuin ne, jotka ovat tarpeen teoksen tekemiseksi esteettömäksi edunsaajalle; iii) tällaiset esteettömässä muodossa olevat jäljennökset toimitetaan yksinomaan edunsaajien käyttöön; ja iv) toiminta toteutetaan voittoa tavoittelemattomalta pohjalta; sekä b) edunsaaja tai hänen puolestaan toimiva henkilö, myös pääasiallinen huoltaja tai hoitaja, voi tehdä teoksesta esteettömässä muodossa olevan jäljennöksen edunsaajan henkilökohtaiseen käyttöön tai muulla tavoin avustaa edunsaajaa tekemään ja käyttämään esteettömässä muodossa olevia jäljennöksiä, jos edunsaajalla on laillinen oikeus saada käyttöönsä kyseinen teos tai sen jäljennös. 3. Sopimuspuoli voi täyttää 4 artiklan 1 kohdassa asetetut vaatimukset säätämällä kansallisessa tekijänoikeuslainsäädännössään muista rajoituksista tai poikkeuksista 10 ja 11 artiklan mukaisesti[4]. 4. Sopimuspuoli voi rajata tähän artiklaan perustuvat rajoitukset tai poikkeukset koskemaan teoksia, jotka eivät ole kyseisillä markkinoilla kaupallisesti saatavilla tietyssä esteettömässä muodossa edunsaajien kannalta kohtuullisin ehdoin. Jokainen sopimuspuoli, joka käyttää tätä mahdollisuutta, ilmoittaa siitä ilmoituksessa, joka talletetaan WIPOn pääjohtajan huostaan tämän sopimuksen ratifioinnin, hyväksymisen tai siihen liittymisen hetkellä tai myöhempänä ajankohtana[5]. 5. Siitä, kuuluvatko tähän artiklaan perustuvat rajoitukset ja poikkeukset korvausten piiriin, on päätettävä kansallisessa lainsäädännössä. 5 artikla – Esteettömässä muodossa olevien jäljennösten vaihto yli kansallisten rajojen 1. Sopimuspuolet säätävät siitä, että valtuutettu yhteisö voi levittää esteettömässä muodossa olevan jäljennöksen tai saattaa sen edunsaajan tai toisen sopimuspuolen valtuutetun yhteisön saataville, jos kyseinen jäljennös on tehty rajoituksen tai poikkeuksen perusteella taikka lain nojalla[6]. 2. Sopimuspuoli voi täyttää 5 artiklan 1 kohdassa asetetut vaatimukset säätämällä kansallisessa tekijänoikeuslainsäädännössään seuraavasta rajoituksesta tai poikkeuksesta: a) valtuutetuilla yhteisöillä on ilman oikeudenhaltijan lupaa oikeus levittää tai saattaa toisen sopimuspuolen valtuutetun yhteisön saataville esteettömässä muodossa olevia jäljennöksiä edunsaajien yksinomaiseen käyttöön; ja b) valtuutetuilla yhteisöillä on ilman oikeudenhaltijan lupaa ja 2 artiklan c kohdan nojalla oikeus levittää tai saattaa toisen sopimuspuolen edunsaajan saataville esteettömässä muodossa olevia jäljennöksiä, edellyttäen, että valtuutettu yhteisö, jolta jäljennös on peräisin, ei tiennyt tai sillä ei ollut perusteltua syytä olettaa ennen levittämistä tai saataville saattamista, että esteettömässä muodossa olevaa jäljennöstä käytetään muiden kuin edunsaajien hyödyksi[7]. 3. Sopimuspuoli voi täyttää 5 artiklan 1 kohdassa asetetut vaatimukset säätämällä kansallisessa tekijänoikeuslainsäädännössään muista rajoituksista tai poikkeuksista 5 artiklan 4 kohdan, 10 artiklan ja 11 artiklan mukaisesti. 4. a) Jos sopimuspuolen valtuutettu yhteisö vastaanottaa esteettömässä muodossa olevia jäljennöksiä 5 artiklan 1 kohdan nojalla eikä kyseisellä sopimuspuolella ole Bernin yleissopimuksen 9 artiklaan perustuvia velvoitteita, se varmistaa oman oikeusjärjestelmänsä ja oikeuskäytäntönsä mukaisesti, että esteettömässä muodossa olevat jäljennökset valmistetaan, levitetään tai saatetaan saataville yksinomaan edunsaajien hyödyksi kyseisen sopimuspuolen lainkäyttövaltaan kuuluvalla alueella. b) Edellä 5 artiklan 1 kohdassa tarkoitettu esteettömässä muodossa olevien jäljennösten levittäminen ja saataville saattaminen valtuutetun yhteisön toimesta rajataan koskemaan kyseisen sopimuspuolen lainkäyttövaltaan kuuluvaa aluetta, paitsi jos sopimuspuoli on liittynyt WIPOn tekijänoikeussopimukseen tai rajaa muulla tavoin rajoitukset ja poikkeukset sovellettaessa tätä sopimusta levitysoikeuteen ja yleisön saataville saattamista koskevaan oikeuteen koskemaan tiettyjä erityistapauksia, jotka eivät ole ristiriidassa teoksen tavanomaisen hyödyntämisen kanssa eivätkä vahingoita kohtuuttomasti oikeudenhaltijan oikeutettuja etuja[8][9]. c) Mikään tässä artiklassa ei millään tavoin vaikuta siihen, miten levittäminen tai yleisön saataville saattaminen määritellään. 5. Mitään tämän sopimuksen määräyksistä ei saa soveltaa oikeuksien sammumista koskeviin kysymyksiin. 6 artikla – Esteettömässä muodossa olevien jäljennösten tuonti Jos sopimuspuolen kansallinen lainsäädäntö sallii edunsaajan, hänen puolestaan toimivan henkilön tai valtuutetun yhteisön tehdä teoksesta esteettömässä muodossa oleva jäljennös, kyseisen sopimuspuolen kansallisen lainsäädännön on myös sallittava niiden tuoda esteettömässä muodossa oleva jäljennös edunsaajien hyödyksi ilman oikeudenhaltijan lupaa[10]. 7 artikla – Teknisiä toimenpiteitä koskevat velvoitteet Sopimuspuolet toteuttavat asianmukaisia toimenpiteitä, jos se on tarpeen, sen varmistamiseksi, että silloin kun ne säätävät riittävästä oikeudellisesta suojasta ja tehokkaista oikeussuojakeinoista tehokkaiden teknisten toimenpiteiden kiertämisen torjumiseksi, tämä oikeudellinen suoja ei estä edunsaajia hyödyntämästä sopimuksessa määrättyjä rajoituksia ja poikkeuksia[11]. 8 artikla – Yksityiselämän kunnioittaminen Pannessaan täytäntöön tässä sopimuksessa määrättyjä rajoituksia ja poikkeuksia sopimuspuolten on pyrittävä suojelemaan edunsaajien yksityiselämää samalla tavoin kuin suojellaan muiden henkilöiden yksityiselämää. 9 artikla – Yhteistyö yli kansallisten rajojen tapahtuvan vaihdon helpottamiseksi 1. Sopimuspuolet pyrkivät edistämään esteettömässä muodossa olevien jäljennösten vaihtoa yli kansallisten rajojen tukemalla vapaaehtoista tietojenvaihtoa, jotta valtuutettuja yhteisöjä voidaan auttaa tunnistamaan toisensa. WIPOn kansainvälinen toimisto perustaa tätä tarkoitusta varten tietoportaalin. 2. Sopimuspuolet sitoutuvat avustamaan 5 artiklan mukaisiin toimiin osallistuvia valtuutettuja yhteisöjään siinä, että 2 artiklan c alakohdan mukaisia valtuutettujen yhteisöjen käytäntöjä koskevat tiedot annetaan saataville jakamalla ne valtuutettujen yhteisöjen kesken sekä antamalla niiden menetelmiä ja käytäntöjä koskevat tiedot, myös rajojen yli tapahtuvaa esteettömässä muodossa olevien jäljennösten vaihtoa koskevat tiedot, asianomaisten osapuolten sekä tarvittaessa yleisön saataville. 3. WIPOn kansainvälistä toimistoa pyydetään vaihtamaan tietoja tämän sopimuksen toiminnasta, jos niitä on saatavilla. 4. Sopimuspuolet tunnustavat kansainvälisen yhteistyön ja sen edistämisen merkityksen tuettaessa kansallisia pyrkimyksiä toteuttaa tämän sopimuksen tarkoitus ja tavoitteet[12]. 10 artikla – Täytäntöönpanoa koskevat yleiset periaatteet 1. Sopimuspuolet sitoutuvat hyväksymään toimenpiteet, jotka ovat tarpeen tämän sopimuksen soveltamisen varmistamiseksi. 2. Mikään ei estä sopimuspuolia valitsemasta vapaasti tarkoituksenmukaisia keinoja tämän sopimuksen määräysten sisällyttämiseksi niiden omaan oikeusjärjestelmään ja oikeuskäytäntöön[13]. 3. Sopimuspuolet voivat käyttää oikeuksia ja täyttää velvoitteet, jotka johtuvat tästä sopimuksesta, ottamalla käyttöön rajoituksia tai poikkeuksia erityisesti edunsaajien hyväksi, muita rajoituksia tai poikkeuksia taikka näiden yhdistelmän kansallisen oikeusjärjestelmänsä ja oikeuskäytäntönsä mukaisesti. Näihin voi kuulua edunsaajien eduksi tehtyjä tuomioistuinpäätöksiä, hallinnollisia päätöksiä tai viranomaisselvityksiä oikeudenmukaisista käytännöistä, käsittelyistä tai käyttötarkoituksista, jotta voidaan täyttää heidän tarpeensa yhdenmukaisesti Bernin yleissopimukseen perustuvien sopimuspuolten oikeuksien ja velvoitteiden, muiden kansainvälisten sopimusten sekä 11 artiklan mukaisesti. 11 artikla – Rajoituksia ja poikkeuksia koskevat yleiset velvoitteet Hyväksyessään toimenpiteitä, jotka ovat tarpeen tämän sopimuksen soveltamisen varmistamiseksi, sopimuspuoli voi käyttää oikeuksia ja sen on täytettävä velvoitteet, joita sillä on Bernin yleissopimuksen, teollis- ja tekijänoikeuksien kauppaan liittyvistä näkökohdista tehdyn sopimuksen ja WIPOn tekijänoikeussopimuksen nojalla, mukaan lukien niiden tulkitsevat sopimukset, siten, että a) Bernin yleissopimuksen 9 artiklan 2 kohdan mukaisesti sopimuspuoli voi sallia teosten valmistamisen tietyissä erityistapauksissa sillä edellytyksellä, ettei tällainen valmistaminen ole ristiriidassa teoksen tavanomaisen hyödyntämisen kanssa eikä vahingoita kohtuuttomasti teoksen tekijän oikeutettuja etuja; b) teollis- ja tekijänoikeuksien kauppaan liittyvistä näkökohdista tehdyn sopimuksen 13 artiklan mukaisesti sopimuspuolen on rajattava yksinoikeuksiin sovellettavat rajoitukset ja poikkeukset koskemaan tiettyjä erityistapauksia, jotka eivät ole ristiriidassa teoksen tavanomaisen hyödyntämisen kanssa eivätkä vahingoita kohtuuttomasti oikeudenhaltijan oikeutettuja etuja; c) WIPOn tekijänoikeussopimuksen 10 artiklan 1 kohdan mukaisesti sopimuspuoli voi säätää rajoituksista tai poikkeuksista, joita sovelletaan oikeuksiin, jotka on myönnetty teosten tekijöille WIPOn tekijänoikeussopimuksen nojalla, tietyissä erityistapauksissa, jotka eivät ole ristiriidassa teoksen tavanomaisen hyödyntämisen kanssa eivätkä vahingoita kohtuuttomasti teoksen tekijän oikeutettuja etuja; d) WIPOn tekijänoikeussopimuksen 10 artiklan 2 kohdan mukaisesti sopimuspuoli voi Bernin yleissopimusta soveltaessaan rajata oikeuksiin sovellettavat rajoitukset tai poikkeukset koskemaan tiettyjä erityistapauksia, jotka eivät ole ristiriidassa teoksen tavanomaisen hyödyntämisen kanssa eivätkä vahingoita kohtuuttomasti teoksen tekijän oikeutettuja etuja. 12 artikla – Rajoitukset ja poikkeukset 1. Sopimuspuolet tunnustavat, että kukin sopimuspuoli voi kansallisessa lainsäädännössään säätää edunsaajien hyväksi muista tekijänoikeuksiin sovellettavista rajoituksista ja poikkeuksista kuin tässä sopimuksessa määrätään kyseisen sopimuspuolen taloudellisen tilanteen sekä yhteiskunnallisten ja kulttuuristen tarpeiden mukaan yhdenmukaisesti kyseisen sopimuspuolen kansainvälisten oikeuksien ja velvollisuuksien kanssa; vähiten kehittyneiden maiden osalta on otettava huomioon näiden maiden erityistarpeet sekä niiden erityiset kansainväliset oikeudet, velvollisuudet ja niihin liittyvät joustot. 2. Tämä sopimus ei rajoita kansallisessa lainsäädännössä säädettyjä vammaisten hyväksi sovellettavia muita rajoituksia ja poikkeuksia. 13 artikla – Sopimuspuolten kokous 1. a) Sopimuspuolilla on sopimuspuolten kokous. b) Jokaista sopimuspuolta edustaa sopimuspuolten kokouksessa yksi valtuutettu, jolla voi olla apunaan varavaltuutettuja, neuvonantajia ja asiantuntijoita. c) Valtuuskunnan kustannuksista vastaa valtuuskunnan asettanut sopimuspuoli. Sopimuspuolten kokous voi pyytää WIPOa myöntämään taloudellisen avustuksen, jolla mahdollistetaan kehitysmaina Yhdistyneiden kansakuntien yleiskokouksen noudattaman vakiintuneen käytännön mukaisesti pidettävien sopimuspuolten tai markkinatalouteen siirtymässä olevien valtioiden valtuuskuntien osallistuminen. 2. a) Sopimuspuolten kokous käsittelee asiat, jotka koskevat tämän sopimuksen ylläpitämistä ja kehittämistä sekä sopimuksen soveltamista ja vaikutuksia. b) Sopimuspuolten kokous hoitaa sille 15 artiklassa annetun tehtävän hyväksyä tiettyjen hallitustenvälisten järjestöjen liittyminen tähän sopimukseen. c) Sopimuspuolten kokous päättää diplomaattikokouksen koolle kutsumisesta tämän sopimuksen tarkistamiseksi ja antaa WIPOn pääjohtajalle tarvittavat ohjeet tällaisen diplomaattikokouksen valmistelemiseksi. 3. a) Jokaisella sopimuspuolena olevalla valtiolla on yksi ääni, ja jokainen sopimuspuolena oleva valtio äänestää vain omasta puolestaan. b) Jokainen sopimuspuolena oleva hallitustenvälinen järjestö saa osallistua jäsenvaltioidensa sijasta äänestykseen sillä äänimäärällä, joka vastaa sen jäsenvaltioista tähän sopimukseen liittyneiden valtioiden lukumäärää. Hallitustenvälinen järjestö ei osallistu äänestykseen, jos jokin sen jäsenvaltioista käyttää äänioikeuttaan ja päinvastoin. 4. Sopimuspuolten kokous kokoontuu WIPOn pääjohtajan kutsusta ja poikkeuksellisia olosuhteita lukuun ottamatta saman jakson aikana ja samassa paikassa kuin WIPOn yleiskokous. 5. Sopimuspuolten kokous pyrkii tekemään päätöksensä yksimielisesti ja hyväksyy itselleen menettelytapasäännöt, mukaan lukien säännöt ylimääräisten istuntojen koolle kutsumisesta, päätösvaltaisuuden edellytyksistä sekä tämän sopimuksen määräysten mukaisesti erityyppisiltä päätöksiltä vaadittavasta enemmistöstä. 14 artikla – Kansainvälinen toimisto WIPOn kansainvälinen toimisto hoitaa sopimusta koskevat hallinnolliset tehtävät. 15 artikla – Kelpoisuus liittyä sopimukseen 1. Jokainen WIPOn jäsenvaltio voi liittyä tähän sopimukseen. 2. Sopimuspuolten kokous voi päättää hyväksyä hallitustenvälisen järjestön liittymisen sopimukseen, jos järjestö ilmoittaa olevansa toimivaltainen tämän sopimuksen soveltamisalaan kuuluvien asioiden suhteen, järjestöllä on näissä asioissa oma, kaikkia jäsenvaltioita sitova lainsäädäntö ja järjestö on sisäisten sääntöjensä mukaisesti oikeutettu liittymään sopimukseen. 3. Euroopan unioni, joka on tämän sopimuksen hyväksyneessä diplomaattikokouksessa antanut edellisessä kohdassa tarkoitetun ilmoituksen, voi liittyä tähän sopimukseen. 16 artikla – Sopimuksen mukaiset oikeudet ja velvoitteet Jollei tämän sopimuksen vastaisista erityisistä määräyksistä muuta johdu, jokaisella sopimuspuolella on kaikki tämän sopimuksen mukaiset oikeudet ja jokainen sopimuspuoli on sitoutunut kaikkiin siitä aiheutuviin velvoitteisiin. 17 artikla – Sopimuksen allekirjoittaminen Tämä sopimus on avoinna allekirjoittamista varten osapuolille, joilla on kelpoisuus liittyä sopimukseen, Marrakeshin diplomaattikokouksessa ja sen jälkeen WIPOn päämajassa vuoden ajan sen hyväksymisestä. 18 artikla – Sopimuksen voimaantulo Tämä sopimus tulee voimaan kolmen kuukauden kuluttua siitä, kun 15 artiklassa tarkoitetut 20 osapuolta, joilla on kelpoisuus liittyä sopimukseen, ovat tallettaneet ratifioimis- tai liittymisasiakirjansa. 19 artikla – Ajankohta, josta alkaen sopimus sitoo siihen liittynyttä Tämä sopimus sitoo a) edellä 18 artiklassa tarkoitettuja 20:tä osapuolta, joilla on kelpoisuus liittyä sopimukseen, päivästä, jona tämä sopimus on tullut voimaan; b) kaikkia muita 15 artiklassa tarkoitettuja osapuolia, joilla on kelpoisuus liittyä sopimukseen, päivästä, jona on kulunut kolme kuukautta siitä päivästä, jona kyseinen osapuoli on tallettanut ratifioimis- tai liittymisasiakirjansa WIPOn pääjohtajan haltuun. 20 artikla – Sopimuksen irtisanominen Kuka tahansa sopimuspuoli voi irtisanoa tämän sopimuksen WIPOn pääjohtajalle osoitettavalla ilmoituksella. Irtisanominen tulee voimaan yhden vuoden kuluttua siitä päivästä, jolloin WIPOn pääjohtaja on vastaanottanut ilmoituksen. 21 artikla – Sopimuksen kielet 1. Tämä sopimus on allekirjoitettu yhtenä alkuperäisenä englannin-, arabian-, kiinan-, ranskan-, venäjän- ja espanjankielisenä kappaleena, ja kaikilla näillä kielillä olevat versiot ovat yhtä todistusvoimaisia. 2. Muilla kuin 21 artiklan 1 kohdassa mainituilla kielillä olevat viralliset tekstit valmistuttaa WIPOn pääjohtaja asianomaisen osapuolen pyynnöstä neuvoteltuaan kaikkien asianomaisten osapuolten kanssa. ’Asianomaisella osapuolella’ tarkoitetaan tässä kohdassa jokaista WIPOn jäsenvaltiota, jonka virallisesta kielestä tai jonka jostakin virallisesta kielestä on kyse, ja Euroopan unionia sekä jokaista muuta hallitustenvälistä järjestöä, joka voi liittyä tähän sopimukseen, jos kyse on jostakin sen virallisesta kielestä. 22 artikla – Tallettaja WIPOn pääjohtaja on tämän sopimuksen tallettaja. Tehty Marrakeshissa 27 päivänä kesäkuuta 2013. [1] 2 artiklan a alakohtaa koskeva julkilausuma: Tässä sopimuksessa tämä määritelmä kattaa myös audioesitykset, kuten äänikirjat. [2] 2 artiklan c alakohtaa koskeva julkilausuma: Tässä sopimuksessa ’valtion hyväksymä yhteisö’ voi kattaa yhteisöjä, jotka saavat valtiolta taloudellista tukea voidakseen tarjota edunsaajille palveluja koulutuksen, opettajakoulutuksen, yksilöllisesti mukautetun lukemisen tai tiedonsaannin alalla voittoa tavoittelemattomalta pohjalta. [3] 3 artiklan b alakohtaa koskeva julkilausuma: Mikään tässä tekstissä ei tarkoita sitä, että ilmaisu ”ei voida parantaa” edellyttää sitä, että kaikki mahdolliset lääketieteelliset diagnoosit ja hoidot on annettu. [4] 4 artiklan 3 kohtaa koskeva julkilausuma: Tällä kohdalla ei kavenneta eikä laajenneta Bernin yleissopimukseen perustuvien kääntämisoikeutta koskevien rajoitusten ja poikkeusten soveltamisalaa heikkonäköisten tai muulla tavoin lukemisesteisten osalta. [5] 4 artiklan 4 kohtaa koskeva julkilausuma: Kaupallisen saatavuuden vaatimus ei ole oleellinen sen kysymyksen kannalta, onko tähän artiklaan perustuva rajoitus tai poikkeus yhdenmukainen kolmivaiheisen testin kanssa vai ei. [6] 5 artiklan 1 kohtaa koskeva julkilausuma: Mikään tässä sopimuksessa ei kavenna eikä laajenna muihin sopimuksiin perustuvien yksinoikeuksien soveltamisalaa. [7] 5 artiklan 2 kohtaa koskeva julkilausuma: Levitettäessä esteettömässä muodossa olevia jäljennöksiä tai saatettaessa niitä suoraan toisen sopimuspuolen edunsaajan saataville valtuutetun yhteisön voi olla tarkoituksenmukaista toteuttaa lisätoimia sen varmistamiseksi, että henkilö, joka käyttää sen palveluja, on edunsaaja, ja noudattaa 2 artiklan c kohdassa tarkoitettuja menettelytapojaan. [8] 5 artiklan 4 kohdan b alakohtaa koskeva julkilausuma: Mikään tässä sopimuksessa ei edellytä eikä tarkoita sitä, että sopimuspuoli hyväksyy kolmivaiheisen testin tai soveltaa sitä niitä velvoitteita pidemmälle, jotka sillä on tämän välineen tai muiden kansainvälisten sopimusten perusteella. [9] 5 artiklan 4 kohdan b alakohtaa koskeva julkilausuma: Mikään tässä sopimuksessa ei luo sopimuspuolelle velvoitteita ratifioida WIPOn tekijänoikeussopimus tai liittyä siihen taikka noudattaa sen määräyksiä, eikä mikään tässä sopimuksessa rajoita WIPOn tekijänoikeussopimuksen sisältyviä oikeuksia, rajoituksia ja poikkeuksia. [10] 6 artiklaa koskeva julkilausuma: Sopimuspuolilla on käytettävissään 4 artiklassa tarkoitetut joustot, kun ne täyttävät 6 artiklan mukaisia velvoitteitaan. [11] 7 artiklaa koskeva julkilausuma: Valtuutetut yhteisöt voivat eri olosuhteissa päättää toteuttaa teknisiä toimenpiteitä esteettömässä muodossa olevien jäljennösten valmistamiseksi, levittämiseksi ja saataville saattamiseksi, eikä mikään tässä artiklassa estä tällaisia käytäntöjä, jos ne ovat kansallisen lainsäädännön mukaisia. [12] 9 artiklaa koskeva julkilausuma: Tämän sopimuksen 9 artikla ei aseta valtuutetuille yhteisöille rekisteröintivelvoitetta, eikä 9 artikla ole ennakkoedellytys sille, että valtuutetut yhteisöt voivat harjoittaa tässä sopimuksessa määrättyä toimintaa. Edellä mainitulla 9 artiklalla pikemminkin mahdollistetaan tietojenvaihto esteettömässä muodossa olevien jäljennösten vaihdon helpottamiseksi yli kansallisten rajojen. [13] 10 artiklan 2 kohtaa koskeva julkilausuma: Kun teosta voidaan pitää 2 artiklan a alakohdan mukaisena teoksena, mukaan lukien tällaiset audioesitykset, tässä sopimuksessa määrättyjä rajoituksia ja poikkeuksia sovelletaan soveltuvin osin lähioikeuksiin, jos se on tarpeen esteettömässä muodossa olevan jäljennöksen tekemiseksi, levittämiseksi ja saattamiseksi edunsaajien saataville.